CELEX: 32017D1840
Language: hr
Date: 2017-10-09 00:00:00
Title: Provedbena odluka Komisije (EU) 2017/1840 оd 9. listopada 2017. o izmjeni Odluke 2008/866/EZ o hitnim mjerama za obustavu uvoza iz Perua određenih školjkaša namijenjenih prehrani ljudi u pogledu razdoblja njezine primjene (priopćeno pod brojem dokumenta C(2017) 6719) (Tekst značajan za EGP. )

11.10.2017   
            
            
               HR
            
            
               Službeni list Europske unije
            
            
               L 261/24
            
         PROVEDBENA ODLUKA KOMISIJE (EU) 2017/1840
   оd 9. listopada 2017.
   o izmjeni Odluke 2008/866/EZ o hitnim mjerama za obustavu uvoza iz Perua određenih školjkaša namijenjenih prehrani ljudi u pogledu razdoblja njezine primjene
   
      
         (priopćeno pod brojem dokumenta C(2017) 6719)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1. točku (b) podtočku i.,
   budući da:
   
               (1)
            
            
               Uredbom (EZ) br. 178/2002 utvrđuju se opća načela kojima se na razini Unije i na nacionalnoj razini uređuje općenito hrana i hrana za životinje te posebno sigurnost hrane i hrane za životinje. Njome se predviđaju hitne mjere ako je očito da bi hrana ili hrana za životinje uvezena iz treće zemlje mogla predstavljati ozbiljan rizik za zdravlje ljudi, zdravlje životinja ili okoliš te da se taj rizik ne može zadovoljavajuće otkloniti mjerama koje poduzima dotična država članica ili države članice.
            
         
               (2)
            
            
               Odluka Komisije 2008/866/EZ (2) donesena je nakon izbijanja hepatitisa A kod ljudi povezanog s konzumacijom školjkaša uvezenih iz Perua koji su bili zaraženi virusom hepatitisa A. Tom su odlukom uvedene hitne mjere za obustavu uvoza iz Perua određenih školjkaša namijenjenih prehrani ljudi, a prvotno se trebala primjenjivati do 31. ožujka 2009.
            
         
               (3)
            
            
               Od peruanskog nadležnog tijela zatražilo se da dostavi zadovoljavajuća jamstva kako bi se osiguralo da su nedostaci utvrđeni u pogledu sustava praćenja za otkrivanje virusa kod živih školjkaša otklonjeni. U međuvremenu je bilo potrebno produljiti hitne mjere dok se ne dokaže učinkovitost korektivnih djelovanja. Razdoblje primjene Odluke dosad je produljeno nekoliko puta, a posljednji je put Provedbenom odlukom Komisije (EU) 2015/2022 (3) produljeno do 30. studenoga 2017.
            
         
               (4)
            
            
               Kako bi se utvrdilo jesu li najnovija jamstva peruanskog nadležnog tijela učinkovita i dovoljna da bi se ukinule hitne mjere, planirano je da će u svibnju 2017. službe Komisije provesti reviziju. Međutim, zbog ozbiljnih klimatskih nepogoda povezanih s vremenskom pojavom „el niño”, koje su u ožujku i travnju 2017. pogodile Peru, te zbog učinka tih nepogoda na proizvodnju školjkaša u Peruu revizija je odgođena za rujan 2017.
            
         
               (5)
            
            
               Razdoblje primjene Odluke 2008/866/EZ trebalo bi stoga na odgovarajući način izmijeniti. Produljenje razdoblja primjene Odluke 2008/866/EZ može se preispitati s obzirom na rezultate revizije koju će provesti službe Komisije.
            
         
               (6)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   U članku 5. Odluke 2008/866/EZ datum „30. studenoga 2017.” zamjenjuje se datumom „30. studenoga 2018.”.
   Članak 2.
   Ova je Odluka upućena državama članicama.
   
      Sastavljeno u Bruxellesu 9. listopada 2017.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 31, 1.2.2002., str. 1.
   
   
      (2)  Odluka Komisije 2008/866/EZ od 12. studenoga 2008. o hitnim mjerama za obustavu uvoza iz Perua određenih školjkaša namijenjenih prehrani ljudi (SL L 307, 18.11.2008., str. 9.).
   
      (3)  Provedbena odluka Komisije (EU) 2015/2022 оd 10. studenoga 2015. o izmjeni Odluke 2008/866/EZ o hitnim mjerama za obustavu uvoza iz Perua određenih školjkaša namijenjenih prehrani ljudi u pogledu razdoblja njezine primjene (SL L 295, 12.11.2015., str. 45.).